Vuċijiet Ewlenin: Jason Sudeikis, Josh Gad, Danny McBride, Maya Rudolph, Sean Penn Diretturi: Fergal Reilly u Clay Kaytis Ħin: 97 min. Distributur: Columbia/Sony Maħruġ minn KRS Releasing Ċert. U Minn premessa ta' logħba popolari, Angry Birds, li fl-2009 ħafna niżżluha fuq il-mowbajl tagħhom, issa wasal film regolari animat bl-isem ta' The Angry Birds Movie, li hu wkoll bit-3D. Fuq gżira fejn jgħixu biss għasafar ferħanin iżda li ma jtirux, Red (vuċi ta' Sudeikis) hu għasfur mhux konformi mal-oħrajn. Ir-rabja kbira li għandu fuqu u li ma jistax jikkontrollaha qed taljenah minn mal-oħrajn. Fost sħabu nsibu lil Chuck (Gad) li hu ħafif immens, u Bomb (McBride) li wkoll jiżbroffa mal-inqas ħaġa . F'din il-ġenna tropikali jiġu ċorma majjali misterjużi, ta' kulur aħdar, bi pjanijiet malinni. Ikunu dawn it-tlieta, imwarrbin mill-bqija, li jitkixxfu għalfejn ġew dawn l-annimali u kif il-vizzji mhux tajbin li għandhom se jservuhom biex iħeġġu lill-għasafar kollha jeħduha kontra dan l-għadu li qed jimminaċċja l-eżistenza tagħhom u ta' wliedhom li għadhom ma tweldux. The Angry Birds Movie hi kummiedja tassew movimentata, mimlija azzjoni u xenarju verament ikkulurit Dan ix-xogħol juri x'kien il-kunflitt bejn l-għasafar li ma jtirux u l-majjali u għaliex issa jinsabu kollha rrabjati meta fin-normal huma kreaturi ħelwin u ġentili. Il-qofol jasal fil-gwerra aħħarija fejn l-għasafar jirnexxilhom itiru permezz ta' żbandola kbira. Din il-produzzjoni għandha togħġob anke lill-kbar u sservi ta' xalata kbira għat-tfal u l-familji.